[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 15.12.2008

KOM(2008) 844 endelig

BERETNING FRA KOMMISSIONEN

OM UDVALGENES ARBEJDE I 2007

{SEC(2008) 3018}

BERETNING FRA KOMMISSIONEN

OM UDVALGENES ARBEJDE I 2007

I henhold til artikel 7, stk. 4, i Rådets afgørelse 1999/468/EF af 28. juni 1999 forelægger Kommissionen hermed den årlige redegørelse for udvalgenes arbejde i 2007. Den indeholder generelle bemærkninger om udviklingen i komitologisystemet, en oversigt over udvalgenes aktiviteter og et bilag med detaljerede statistiske oplysninger om de enkelte udvalg, opstillet efter deres tilhørsforhold til generaldirektoraterne i Kommissionen[1]. Bilaget indeholder også bemærkninger om ændringer i antallet af udvalg og om særlige begivenheder i relation til udkast til specifikke foranstaltninger såsom negative udtalelser og forelæggelser for Rådet.

1. GENERELLE BEMÆRKNINGER OM UDVIKLINGEN I KOMITOLOGISYSTEMET

1.1. Gennemførelse af reformen af komitologiproceduren (Rådets afgørelse 2006/512/EF om ændring af Rådets afgørelse 1999/468/EF)

1.1.1. Tilpasning

En tilpasning af eksisterende basisretsakter til nye komitologiprocedurer er et velkendt fænomen, da der også tidligere er foretaget sådanne tilpasninger i forbindelse med Rådets afgørelse 1999/468/EF. De fire tilpasningsforordninger, der blev vedtaget i 2003[2], ændrede alle eksisterende basisretsakter én for én, men kun komitologiprocedurerne heri uden andre ændringer af indholdet. Tilpasningen bestod dengang i at fjerne varianterne for hver enkelt procedure (forvaltnings-, forskrifts- og beskyttelsesprocedure). Ændringerne var således rent automatiske, hvilket gjorde vedtagelsen lettere for lovgiveren.

I modsætning hertil er de kriterier, der er fastlagt for forskriftsproceduren med kontrol, som indførtes ved Rådets afgørelse 2006/512/EF, bindende. Det betyder, at så snart betingelserne er opfyldt, skal denne procedure tages i anvendelse. Ellers vil den vedtagne basisretsakt være ulovlig. Derfor må hvert enkelt tilfælde undersøges for sig for at beslutte, om betingelserne for at anvende den nye procedure er opfyldt.

I en fælles erklæring[3] enedes Europa-Parlamentet, Rådet og Kommissionen om en liste over basisretsakter, som hurtigt skal tilpasses med forskriftsproceduren med kontrol. De 26 forslag til denne prioriterede tilpasning blev vedtaget af Kommissionen den 22. december 2006.

Alle andre basisretsakter, der er vedtaget efter den fælles beslutningsprocedure, og som ikke er anført i den fælles erklæring fra juli 2006, skal også tilpasses. Kommissionen har forpligtet sig til at gennemgå alle eksisterende retsakter og, når det er nødvendigt, at fremsætte forslag om tilpasning heraf inden udgangen af 2007.

I betragtning af antallet af berørte retsakter påbegyndtes gennemgangen i januar 2007. Der er i alt fundet 225 retsakter, som det er nødvendigt at tilpasse .

For at undgå en enkeltvis fremgangsmåde, som ville have været praktisk taget umulig med mere end 200 foreliggende forslag og ville have ført til væsentlige uoverensstemmelser, besluttede Kommissionen at forelægge "omnibus-forslag" i stedet for 200 individuelle forslag. Det vil gøre det nemmere for Europa-Parlamentet og Rådet at analysere de forskellige tilfælde på en mere omfattende og sammenhængende måde.

Kommissionen vedtog:

- den 23. november 2007 en meddelelse til Europa-Parlamentet og Rådet, som forklarer formålet med den generelle tilpasning og den metode, der anvendes i forbindelse hermed. Meddelelsen indeholder en liste over alle de basisretsakter, som berøres af den generelle tilpasning;

- ligeledes den 23. november 2007 det første "omnibus-forslag" , som vedrørte 59 basisretsakter;

- den 19. december 2007 to andre "omnibus-forslag" , det ene omfattede 47 basisretsakter og det andet vedrørte 4 basisretsakter vedtaget i henholdt til tredje del, afsnit IV, i traktaten om oprettelse af Det Europæiske Fællesskab med henblik på at tage hensyn til de særlige bestemmelser, der på dette område gælder for Danmark, Det Forenede Kongerige og Irland;

- i februar 2008 det fjerde og sidste "omnibus-forslag" (vedrørende 46 retsakter).

1.1.2. Revision af den bilaterale aftale

Den bilaterale aftale (Kommissionen/Europa-Parlamentet) fra oktober 2000 om gennem-førelsesproceduren for komitologiafgørelsen måtte revideres for at blive bragt i overensstemmelse med erklæringen om gennemsigtighed/ajourført register og med den nye forskriftsprocedure med kontrol og for, når det er muligt, at strømline aktuelle ordninger.

Der førtes forhandlinger i 2007, og der blev hurtigt fundet kompromisløsninger på de fleste uafklarede problemer. Forhandlingsresultaterne skulle efter planen formelt godkendes af begge institutioner i første halvdel af 2008. Den reviderede aftale forventedes at træde i kraft den 3. juni 2008.

1.1.3. Komitologi og gennemsigtighed: register og komitologidokumentsamling

I en erklæring om artikel 7, stk. 3, i Rådets afgørelse 1999/468/EF (gennemsigtigheds-erklæringen)[4] forpligtede Kommissionen sig til at forbedre komitologiregisteret for at hjælpe Europa-Parlamentet til bedre at kunne følge de forskellige trin og tidsplaner for hver komitologiprocedure og skelne mellem de forskellige modtagne dokumenttyper.

Som en ledsageforanstaltning i forbindelse med reformen af Rådets afgørelse 1999/468/EF udviklede Kommissionen derfor et nyt og meget forbedret komitologiregister, således at Europa-Parlamentet og offentligheden kunne få en mere gennemsigtig og ensartet adgang til dokumenterne og andre relevante oplysninger. Det nye register var operationelt fra den 1. april 2008[5].

1.2. Udvikling i retspraksis

Ved sin dom af 13. september 2007 (sag C-443/05, Common Market Fertilizers SA), bekræftede Domstolen sin afgørelse i sagen "Forest Focus" (se resumé af sag C-122/04, dom af 23. februar 2006, i 2006-rapporten). Domstolen understregede, at ordlyden af komitologiafgørelsens artikel 2 viser, at kriterierne for valget af udvalgsprocedurer ikke er bindende, hvilket udtrykkeligt bekræftes i femte betragtning til nævnte afgørelse. Med forbehold af anvendelse af rådgivningsproceduren kan generelle foranstaltninger således falde ind under anvendelsesområdet for komitologiafgørelsens artikel 2, litra a) eller b). De kan være omfattet af forvaltningsproceduren, hvis de er snævert forbundet med individuelle foranstaltninger og indgår i en ramme, der er tilstrækkeligt udviklet i selve basisretsakten. Ligeledes med forbehold for rådgivningsproceduren kan individuelle foranstaltninger derimod kun være omfattet af komitologiafgørelsens artikel 2, litra a).

I det pågældende tilfælde indebar henvisningen i toldkodeksens artikel 239 til udvalgsproceduren, at det var forskriftsproceduren, der finder anvendelse på generelle foranstaltninger, der skulle anvendes. Domstolen fastslog, at toldkodeksens artikel 239 ikke pålægger Kommissionen at anvende nogen bestemt procedure, når der træffes individuelle afgørelser – i dette tilfælde den faktiske behandling af anmodninger om godtgørelse af eller fritagelse for toldafgifter. Appellanten (Common Market Fertilizers SA) havde derfor med urette anfægtet lovligheden af de individuelle afgørelser, som Kommissionen havde truffet uden at anvende nogen bestemt komitologiprocedure.

Ved sin dom af 23. oktober 2007 (C-403/5, "Philippines Border Management Project") annullerede Domstolen Kommissionens beslutning om godkendelse af et projekt vedrørende sikkerheden ved Filippinernes grænser, der skulle finansieres via post 19 10 02 i De Europæiske Fællesskabers almindelige budget. Domstolen fastslog, at da den anfægtede beslutning forfulgte et formål vedrørende bekæmpelse af terrorisme og international kriminalitet, der gik ud over rammerne for den politik for udviklingssamarbejde, der forfølges med forordning nr. 443/92, havde Kommissionen overskredet de gennemførelsesbeføjelser, den var blevet tillagt af Rådet ved forordningens artikel 15.

2. AKTIVITETSOVERSIGT

2.1 Antal udvalg

Det er vigtigt at sondre mellem komitologiudvalg på den ene side og andre enheder, især "ekspertgrupper", som Kommissionen selv har nedsat, på den anden. Sidstnævnte arbejder med forberedelse og gennemførelse af politikker, mens komitologiudvalgene beskæftiger sig med gennemførelse af retsakter. Denne beretning vedrører alene komitologiudvalg. Antallet af komitologiudvalg pr. 31. december 2007 er opgjort pr. aktivitetssektor (se tabel 1 ). Tallene for det foregående år (pr. 31. december 2006) er medtaget til sammenligning.

TABEL 1 - Samlet antal udvalg

Politikområde | 2006 | 2007 |

Erhvervs- og Virksomhedspolitik (ENTR) | 33 | 33 |

Beskæftigelse, Sociale Anliggender, Arbejdsmarkedsforhold og Ligestilling (EMPL) | 8 | 4 |

Landbrug og Udvikling af Landdistrikter (AGRI) | 30 | 31 |

Energi og Transport (TREN) | 36 | 35 |

Miljø (ENV) | 35 | 35 |

Forskning (RDT) | 3 | 5 |

Informationssamfundet og Medier (INFSO) | 12 | 9 |

Fiskeri og Maritime Anliggender (MARE) | 4 | 4 |

Det Indre Marked (MARKT) | 13 | 13 |

Regionalpolitik (REGIO) | 3 | 1 |

Beskatning og Toldunion (TAXUD) | 10 | 11 |

Uddannelse og Kultur (EAC) | 12 | 6 |

Sundhed og Forbrugerbeskyttelse (SANCO) | 16 | 17 |

Retfærdighed, Frihed og Sikkerhed (JLS) | 15 | 21 |

Eksterne Forbindelser (RELEX) | 4 | 3 |

Handel (TRADE) | 12 | 12 |

Udvidelse (ELARG) | 4 | 3 |

EuropeAid (AIDCO) | 15 | 9 |

Humanitær Bistand (ECHO) | 1 | 1 |

Statistik (ESTAT) | 8 | 9 |

Budget (BUDG) | 2 | 2 |

Det Europæiske Kontor for Bekæmpelse af Svig (OLAF) | 1 | 1 |

Informationsteknologi (DIGIT) | 0 | 1 |

I ALT | 277 | 264 |

2.2 Antal udtalelser og gennemførelsesforanstaltninger

Ligesom tidligere beretninger indeholder denne beretning samlede tal for de formelle udtalelser , som udvalgene har afgivet, og de efterfølgende gennemførelsesforanstaltninger (dvs. retsakter, administrative og finansielle afgørelser), som Kommissionen har vedtaget. Tallene viser udvalgenes konkrete "produktion" (se tabel II ). Det samlede antal udtalelser , som udvalgene afgav i 2007, var på 2 613 (sammenlignet med 2 933 i 2006); antallet af gennemførelsesforanstaltninger vedtaget af Kommissionen var på 2 522 (sammenlignet med 2 862 i 2006).

TABEL II – Antal udtalelser og gennemførelsesforanstaltninger (2007)

Udtalelser | Gennemførelses-foranstaltninger | Udtalelser | Gennemførelses-foranstaltninger |

ENTR | 292 | 269 | SANCO | 343 | 331 |

EMPL | 14 | 14 | JLS | 27 | 23 |

AGRI | 963 | 963 | RELEX | 4 | 4 |

TREN | 41 | 39 | TRADE | 10 | 8 |

ENV | 65 | 62 | ELARG | 86 | 83 |

RTD | 57 | 57 | AIDCO | 388 | 388 |

INFSO | 37 | 36 | ECHO | 37 | 37 |

MARE | 30 | 29 | ESTAT | 29 | 18 |

MARKT | 11 | 8 | BUDG | 3 | 3 |

REGIO | 13 | 13 | OLAF | 0 | 0 |

TAXUD | 74 | 63 | DIGIT | 2 | 1 |

EAC | 87 | 73 |

Det store antal gennemførelsesforanstaltninger , der blev vedtaget inden for visse politikområder – Landbrug (963), EuropeAid (388), Sundhed og Forbrugerbeskyttelse (331), Erhvervspolitik (269) , Forskning (57) og Informationssamfundet (36) – afspejler det omfattende arbejde, som Kommissionen har fået overdraget på disse områder via komitologiprocedurerne[6]. Sammenlignet med det foregående år var der en nedgang inden for Landbrug (963 gennemførelsesforanstaltninger i 2007, sammenlignet med 1 576 i 2006) og Forskning (57 i 2007, sammenlignet med 212 i 2006).

[1] Bilaget udgør et separat arbejdsdokument fra Kommissionens tjenestegrene.

[2] Rådets forordning (EF) nr. 806/2003 af 14. april 2003, Rådets forordning (EF) nr. 807/2003 af 14. april 2003, Rådets forordning (EF) nr. 1105/2003 af 26. maj 2003 og Europa-Parlamentets og Rådets forordning (EF) nr. 1882/2003 af 29. september 2003.

[3] EUT C 255 af 21.10.2006, s. 1.

[4] EUT C 171 af 22.7.2006, s. 21.

[5] http://ec.europa.eu/transparency/regcomitology/index_en.htm.

[6] Det skal dog bemærkes, at det blotte antal vedtagne foranstaltninger ikke i sig selv er nogen målestok for afgørelsernes politiske, økonomiske eller finansielle betydning.